*PROJEKTS*

LATVIJAS REPUBLIKAS MINISTRU KABINETS

2011.gada \_\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.§)

**Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu**

Izdoti saskaņā ar

Reklāmas likuma

7.panta 2.2 daļu

**I. Vispārīgie jautājumi**

 1. Noteikumi nosaka kārtību, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu.

2. Noteikumi neattiecas uz:

2.1. priekšvēlēšanu aģitācijas materiāliem;

2.2. būvizkārtnēm un būvtāfelēm;

2.3. objektiem, kuriem saskaņā ar būvniecību reglamentējošiem normatīvajiem aktiem ir nepieciešams izstrādāt būvprojektu un saņemt būvatļauju.

3. Noteikumos ir lietoti šādi termini:

3.1. Publiska vieta – šo noteikumu izpratnē ceļi (jebkura satiksmei izbūvēta teritorija, kurā ietilpst, piemēram, braucamā daļa, ietve, nomale, sadalošā josla), tuneļi, laukumi, gājēju apakšzemes pārejas, dzelzceļa staciju, autoostu un lidostu zāles, gaiteņi, satiksmes ejas, parki, skvēri un citas īpaši iekārtotas brīvdabas atpūtas vietas.

3.2. Vieta, kas vērsta pret publisku vietu – šo noteikumu izpratnē valsts, pašvaldības vai privātā īpašumā esoša zeme vai ēku fasādes, sētas, žogi, stabi, mūri un tamlīdzīgi objekti, ja uz tiem izvieto reklāmu vai reklāmas objektu un ja tie ir vērsti pret publisku vietu.

3.3. Reklāma vai reklāmas objekts – šo noteikumu izpratnē izkārtne, mobilā reklāma, tīkla reklāma, reklāmas objekts un informācijas objekts bez piesaistes zemei, reklāmas objekts un informācijas objekts ar piesaisti zemei un cita šajos noteikumos neminēta reklāma (piemēram, afiša, plakāts, sludinājums).

3.4. Izkārtne – reklāma vai reklāmas objekts, kas izvietots tādā nekustamajā īpašumā (uz ēkas, zemes gabalā), kurā atrodas valsts un pašvaldības iestāde vai privātpersona tieši veic saimniecisku darbību, un var saturēt informāciju par iestādes vai privātpersonas nosaukumu, darbības veidu, darba laiku, pārdodamo produkciju vai sniegtajiem pakalpojumiem, kontaktinformāciju (arī tīmekļa vietnes adresi).

3.5. Mobilā reklāma – kustībā esoša reklāma uz speciāli reklāmas izvietošanai izgatavotām vai izmantotām konstrukcijām, kas piestiprinātas pie vai uz transportlīdzekļa, un reklāma uz cilvēka pārnēsājama stenda, transparenta un tamlīdzīga palīglīdzekļa.

3.6. Reklāmas objekts bez piesaistes zemei – jebkuras formas un jebkura veida priekšmets vai konstrukcija, kas speciāli veidota reklāmas izvietošanai publiskā vietā vai vietā, kas vērsta pret publisku vietu, un nav stacionāri piesaistīta zemei, uz kuras tā izvietota.

3.7. Reklāmas objekts ar piesaisti zemei – jebkuras formas un jebkura veida priekšmets vai konstrukcija, kas speciāli veidota reklāmas izvietošanai publiskā vietā vai vietā, kas vērsta pret publisku vietu, un ir stacionāri piesaistīta zemei, uz kuras tā izvietota.

3.8. Informācijas objekts – vizuālās informācijas stends ar vai bez piesaistes zemei, kas izvietots pie jebkuras iestādes vai saimnieciskas darbības veikšanas vietas, vai pie nobrauktuves uz iestādi vai saimnieciskas darbības vietu.

3.9. Tīkla reklāma – vismaz triju reklāmas objektu ar un bez piesaistes zemei sistēma, ko publiskās vietās vai vietās, kas vērstas pret publisku vietu, veido privātpersona, kurai reklāmas objektu izvietošana vai reklāmas vietu iznomāšana ir saimnieciska darbība un kura noslēgusi līgumu par reklāmas izvietošanu ar pašvaldību, ja pašvaldības dome to ir noteikusi ar saistošajiem noteikumiem.

3.10. Reklāmas vai reklāmas objekta izvietošanas atļauja – pašvaldības lēmums, kurš apliecina personas tiesības izvietot un ekspluatēt reklāmu vai reklāmas objektu konkrētās pašvaldības teritorijā.

3.11. Reklāmas vai reklāmas objekta grafiskā dizaina nomaiņas atļauja – pašvaldības lēmums, kurš apliecina personas tiesības nomainīt konkrētās pašvaldības teritorijā izvietotās reklāmas vai reklāmas objekta grafisko dizainu.

4. Persona, kura vēlas izvietot reklāmu vai reklāmas objektu publiskā vietā vai vietā, kas vērsta pret publisku vietu, iesniedz pašvaldībā reklāmas vai reklāmas objekta projektu.

5. Reklāmas vai reklāmas objekta projektā vienmēr iekļauj:

5.1. iesniegumu, kurā norāda šādu informāciju:

5.1.1. datus par reklāmas devēju un reklāmas izplatītāju: fiziskai personai – vārds, uzvārds, personas kods, tālruņa numurs, elektroniskā pasta adrese; juridiskai personai – nosaukums (firma), reģistrācijas numurs, tālruņa numurs, elektroniskā pasta adrese;

5.1.2. izvietošanas adresi (izņemot mobilo reklāmu);

5.1.3. izvietošanas laiku (izņemot izkārtni);

5.2. krāsainu reklāmas vai reklāmas objekta vizuālo skici vai fotomontāžu (divos eksemplāros, ja iesniedz klātienē vai pa pastu), uzrādot izmērus un mērogu (mobilai reklāmai mēroga vietā norāda izvietošanas veidu);

5.3. citu šajos noteikumos noteikto informāciju vai dokumentu.

6. Reklāmas vai reklāmas objekta projektu pašvaldībā neiesniedz, ja ārpus apdzīvotas vietas plānots izvietot izkārtni, kas nav reklāmas objekts ar piesaisti zemei, mobilo reklāmu, šajos noteikumos neminētu reklāmu, izņemot šādus gadījumus:

6.1. ja reklāmas objektu plānots izvietot gar ceļu;

6.2. ja reklāmu vai reklāmas objektu plānots izvietot uz ēkas, būves – valsts aizsargājama kultūras pieminekļa, tā teritorijā vai aizsardzības zonā;

6.3. ja reklāmu vai reklāmas objektu plānots izvietot uz pašvaldības aizsargājama kultūrvēsturiska objekta;

6.4. ja reklāmu vai reklāmas objektu plānots izvietot īpaši aizsargājamās dabas teritorijās.

7. Pašvaldība izskata reklāmas vai reklāmas objekta projektu un izsniedz reklāmas vai reklāmas objekta izvietošanas atļauju vai sniedz pamatotu rakstisku atteikumu septiņu darba dienu laikā vai desmit darba dienu laikā, ja pašvaldībai nepieciešams Valsts kultūras pieminekļu aizsardzības inspekcijas saskaņojums izkārtnes izvietošanai.

8. Reklāmas devējs ne vēlāk kā septiņas darba dienas pirms reklāmas vai reklāmas objekta izvietošanas atļaujas derīguma termiņa beigām var atkārtoti pašvaldībā iesniegt aktuālo reklāmas vai reklāmas objekta fotogrāfiju un iesniegumu, kurā norāda spēkā esošās reklāmas vai reklāmas objekta izvietošanas atļaujas datumu un numuru, lai saņemtu jaunu.

9. Reklāmas vai reklāmas objekta izvietošanas atļaujā norāda šādu informāciju:

9.1. atļaujas izdevēja iestādes nosaukumu un adresi;

9.2. atļaujas nosaukumu (reklāma vai reklāmas objekts);

9.3. atļaujas izdošanas datumu un numuru;

9.4. izvietojamās reklāmas veidu;

9.5. reklāmas devēja vārdu, uzvārdu un personas kodu – fiziskai personai vai nosaukumu (firmu) un reģistrācijas numuru – juridiskai personai;

9.6. izvietošanas adresi (izņemot mobilo reklāmu);

9.7. papildefektu raksturojumu (apgaismojums, skaņu efekti u.c.), ja tādi plānoti;

9.8. atļaujas derīguma termiņu (izņemot izkārtni);

9.9. atļaujas izdevēja amatu, vārdu, uzvārdu un parakstu (dokumenta rekvizītus „paraksts” neaizpilda, ja pašvaldības atļauja tiek izsniegta elektroniska dokumenta veidā un elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu).

10. Reklāmas vai reklāmas objekta izvietošanas atļaujai pielikumā pievieno krāsainu reklāmas vai reklāmas objekta vizuālo skici vai fotomontāžu.

11. Atļauju reklāmas objekta vai informācijas objekta izvietošanai gar ceļiem pašvaldība izsniedz saskaņā ar šajos noteikumos noteikto kārtību, kā arī ievērojot normatīvajos aktos par reklāmas objektu vai informācijas objektu izvietošanu gar ceļiem noteiktās prasības.

12. Reklāmas vai reklāmas objekta izvietošanas atļaujā pašvaldība var iekļaut atļaujas darbību ierobežojošus nosacījumus un pienākumus reklāmas devējam. Pašvaldība reklāmas vai reklāmas objekta izvietošanas atļaujā var iekļaut šādus nosacījumus:

12.1. pagaidu ekspluatācijas termiņu;

12.2. reklāmas devēja pienākumu iesniegt pašvaldībā apliecinājumu par reklāmas vai reklāmas objekta izvietošanu (piemēram, izvietotās izkārtnes fotogrāfiju);

12.3. reklāmas devēja pienākumu iesniegt pašvaldībā sertificēta būvinženiera apliecinājumu, ka reklāma vai reklāmas objekts nerada būtisku ietekmi uz ēku vai būvi, uz kuras to plānots izvietot;

12.4. novērst nebūtiskus trūkumus (piemēram, pareizrakstības kļūdas) pirms reklāmas vai reklāmas objekta izvietošanas un reklāmas devēja pienākumu iesniegt pašvaldībā apliecinājumu par trūkumu novēršanu;

12.5. termiņu nosacījumu izpildei;

12.6. citus nosacījumus normatīvajos aktos noteiktajā kārtībā.

13. Reklāmas vai reklāmas objekta projektu vai citus nepieciešamus saskaņojumus persona pašvaldībā var iesniegt elektroniski (noformējot tos atbilstoši normatīvajiem aktiem par elektronisko dokumentu apriti), klātienē vai pa pastu.

14. Ja reklāmas devējs reklāmas vai reklāmas objekta projektu iesniedz pašvaldībā elektroniski un tam ir pievienojami citu personu radīti saskaņojuma dokumenti, tad šīm personām tie ir jāparaksta ar drošu elektronisko parakstu un laika zīmogu. Ja saskaņojums ir pieejams tikai papīra dokumenta formā, tad reklāmas devējs ir tiesīgs pievienot šo saskaņojumu skenētā veidā kā informatīvu materiālu. Ja pašvaldībai rodas aizdomas par skenētās informācijas patiesumu, tai ir tiesības reklāmas devējam pieprasīt uzrādīt dokumenta oriģinālu.

**II Izkārtnes izvietošanas saskaņošana**

15. Persona, kura vēlas izvietot izkārtni, pašvaldībā papildus šo noteikumu 5.punktā norādītajiem dokumentiem iesniedz šādus dokumentus:

15.1. papildefektu raksturojumu (apgaismojums, skaņu efekti u.c.), ja tādi plānoti;

15.2. reklāmas devēja rakstisku apliecinājumu, ka saņemta ēkas, zemes īpašnieku vai to pilnvarotas personas rakstiska piekrišana izkārtnes izvietošanai, ja izkārtni paredzēts izvietot uz citām personām piederošas ēkas vai zemes;

15.3. pieslēguma projektu un saskaņojumu ar inženiertīklu pieslēguma tehnisko shēmu turētāju, ja izkārtni nepieciešams pieslēgt elektropiegādes kabeļiem vai citām inženierkomunikācijas sistēmām.

16. Izkārtnes izvietošanai atļauja tiek izsniegta uz laiku, kamēr persona, kura saņēmusi šo atļauju, attiecīgajā izkārtnes izvietošanas vietā veic saimniecisko darbību.

17. Ja vienreiz pašvaldībā ir iesniegts rakstisks apliecinājums, ka saņemta ēkas, zemes īpašnieku vai to pilnvarotās personas rakstiska piekrišana izkārtnes izvietošanai konkrētā vietā pie vai uz personu īpašumā vai valdījumā esošas ēkas, zemes, šādu apliecinājumu, saskaņojot attiecīgās izkārtnes grafiskā dizaina maiņu, atkārtoti pašvaldībā neiesniedz.

18. Izkārtnes izvietošanas laikā izvietošanas atļaujai ir jāatrodas tajā saimnieciskās darbības veikšanas vietā, pie kuras izkārtne izvietota.

**III Mobilās reklāmas izvietošanas saskaņošana**

19. Persona, kura vēlas izvietot mobilo reklāmu, pašvaldībā papildus šo noteikumu 5.1.apakšpunktā norādītajam iesniegumā norāda šādu informāciju:

19.1 izvietojamo reklāmu skaitu;

19.2. transportlīdzekļa valsts reģistrācijas numuru, ja reklāmu plānots izvietot uz transportlīdzekļa;

19.3. transportlīdzekļa piekabes valsts reģistrācijas numuru, ja reklāmu plānots izvietot pie transportlīdzekļa piestiprinātas konstrukcijas.

20. Mobilās reklāmas izvietošanai atļauja tiek izsniegta uz vienu gadu, ja persona, kas vēlas izvietot mobilo reklāmu, savā iesniegumā pašvaldībai nav norādījusi īsāku izvietošanas laiku.

21. Mobilās reklāmas izvietošanas laikā izvietošanas atļaujai ir jāatrodas pie transportlīdzekļa vadītāja vai personas, kura pārnēsā reklāmu.

**IV Reklāmas objekta vai informācijas objekta bez piesaistes zemei izvietošanas saskaņošana**

22. Persona, kura vēlas izvietot reklāmas objektu vai informācijas objektu bez piesaistes zemei, pašvaldībā papildus šo noteikumu 5.punktā norādītajiem dokumentiem iesniedz šādus dokumentus:

22.1. reklāmas devēja rakstisku apliecinājumu, ka saņemta zemes, ēkas īpašnieka, valdītāja vai to pilnvarotās personas rakstiska piekrišana objekta izvietošanai, ja persona, kura iesniedz šos dokumentus, pati nav šajā apakšpunktā iepriekš minēta persona;

22.2. krāsainu uz objekta izvietojamās reklāmas vai informācijas vizuālo skici vai fotomontāžu, ja vienlaikus ar objekta izvietošanu uz tā plānots izvietot reklāmu vai informāciju;

22.3. objekta uzstādīšanas vietas situācijas plānu mērogā no 1:200 līdz 1:500, ja objektu plānots izvietot gar ceļu.

23. Reklāmas objekta vai informācijas objekta bez piesaistes zemei izvietošanai atļauja tiek izsniegta uz vienu gadu, ja persona, kura vēlas izvietot reklāmas objektu vai informācijas objektu bez piesaistes zemei, savā iesniegumā pašvaldībai nav norādījusi īsāku izvietošanas laiku.

**V Reklāmas objekta vai informācijas objekta ar piesaisti zemei izvietošanas saskaņošana**

24. Persona, kura vēlas izvietot reklāmas objektu vai informācijas objektu ar piesaisti zemei, pašvaldībā papildus šo noteikumu 5.punktā norādītajam:

24.1. iesniegumā norāda zemesgabala kadastra numuru;

24.2. iesniedz šādus dokumentus:

24.2.1. pieslēguma projektu un saskaņojumu ar inženierkomunikācijas sistēmu turētāju, ja objektu nepieciešams pieslēgt elektropiegādes kabeļiem vai citām inženierkomunikāciju sistēmām;

24.2.2. apdares materiālu un krāsu risinājumu aprakstu;

24.2.3. papildefektu raksturojumu (apgaismojums, skaņu efekti u.c.), ja tādi plānoti;

24.2.4. krāsainu uz objekta izvietojamās reklāmas vai informācijas vizuālo skici vai fotomontāžu, ja vienlaikus ar objekta izvietošanu uz tā plānots izvietot reklāmu vai informāciju;

24.2.5. objekta uzstādīšanas vietas situācijas plānu mērogā no 1:200 līdz 1:500, norādot attālumus no zemes gabala robežām;

24.2.6. zemes īpašnieka, valdītāja vai to pilnvarotās personas rakstisku piekrišanu objekta izvietošanai, ja persona, kura iesniedz šos dokumentus, pati nav šajā apakšpunktā iepriekš minēta persona.

25. Reklāmas objekta vai informācijas objekta ar piesaisti zemei izvietošanai atļauja tiek izsniegta uz pieciem gadiem, ja persona, kura vēlas izvietot reklāmas objektu vai informācijas objekta ar piesaisti zemei, savā iesniegumā pašvaldībai nav norādījusi īsāku izvietošanas laiku.

**VI Šajos noteikumos neminētas reklāmas izvietošanas saskaņošana**

26. Persona, kura vēlas izvietot šajos noteikumos neminētu reklāmu, pašvaldībā papildus šo noteikumu 5.punktā norādītajiem dokumentiem iesniedz šādus dokumentus:

26.1. papildefektu raksturojumu (apgaismojums, skaņu efekti u.c.), ja tādi plānoti;

26.2. reklāmas devēja rakstisku apliecinājumu, ka saņemta zemes, ēkas īpašnieka, valdītāja vai to pilnvarotās personas rakstiska piekrišana reklāmas izvietošanai, ja persona, kura iesniedz šos dokumentus, pati nav šajā apakšpunktā iepriekš minēta persona.

27. Šajos noteikumos neminētas reklāmas izvietošanai atļauja tiek izsniegta uz vienu gadu, ja persona, kura vēlas izvietot reklāmu, savā iesniegumā pašvaldībai nav norādījusi īsāku izvietošanas laiku.

28. Pašvaldībai ir tiesības savā administratīvajā teritorijā izvietot afišu stabus un stendus, saistošajos noteikumos nosakot personai, kura uz šiem stabiem un stendiem vēlas izvietot afišu, pienākumu par to informēt pašvaldību un samaksāt pašvaldības noteikto nodevu.

29. Persona, kura pašvaldības administratīvajā teritorijā uz pašvaldībai piederoša afišu staba, stenda vēlas izvietot afišu, informē par to pašvaldību ar iesniegumu, norādot tajā šādu informāciju:

29.1. šo noteikumu 5.1.apakšpunktā norādīto informāciju;

29.2. rekvizītus maksāšanas paziņojuma par pašvaldības nodevu sagatavošanai;

29.3. afišas izmēru;

29.4. izvietojamo afišu skaitu.

30. Pašvaldība pieņem personas iesniegumu zināšanai un pēc pašvaldības nodevas samaksas atļauj izvietot afišu saskaņotajā vietā.

**VII Tīkla reklāmas izvietošanas nosacījumi un izvietošanas saskaņošana**

31. Pašvaldība var iznomāt pašvaldības īpašumā vai valdījumā esošu publisku vietu vai vietu, kas vērsta pret publisku vietu, tīkla reklāmas izvietošanai saskaņā ar normatīvajiem aktiem par valsts un pašvaldības īpašuma nomu.

32. Nomas līgumā pašvaldība var iekļaut nosacījumu par kārtību, kādā izvieto tīkla reklāmu un kārtību, kādā tīkla reklāmas izvietošanu saskaņo ar pašvaldību.

33. Tīkla reklāmas izvietošanas līgumu slēdz uz laiku līdz divpadsmit gadiem. Ja tiek izpildītas šajos noteikumos un citos normatīvajos aktos un līgumā noteiktās prasības, līgumu var pagarināt.

34. Tīkla reklāmas izvietošanas saskaņošanu veic atbilstoši šo noteikumu prasībām un ar pašvaldību noslēgtajā līgumā ietvertajām prasībām.

**VIII Izkārtnes, mobilās reklāmas, reklāmas objekta vai informācijas objekta ar un bez piesaistes zemei, šajos noteikumos neminētas reklāmas, tīkla reklāmas grafiskā dizaina nomaiņas saskaņošana**

35. Persona, kura vēlas mainīt saskaņoto reklāmas vai reklāmas objekta grafisko dizainu, pašvaldībā iesniedz:

35.1. iesniegumu, kurā norāda šādu informāciju:

35.1.1. šo noteikumu 5.1.apakšpunktā minēto informāciju;

35.1.2. reklāmas vai reklāmas objekta izvietošanas atļaujas datumu un numuru;

35.2. krāsainu grafiskā dizaina skici vai fotomontāžu (divos eksemplāros, ja iesniedz klātienē vai pa pastu);

35.3. papildefektu raksturojumu (apgaismojums, skaņu efekti u.c.), ja tādi plānoti.

36. Pašvaldība iesniegtos dokumentus izskata un izsniedz reklāmas vai reklāmas objekta grafiskā dizaina nomaiņas atļauju vai sniedz pamatotu rakstisku atteikumu piecu darba dienu laikā.

37. Reklāmas vai reklāmas objekta grafiskā dizaina nomaiņas atļauja tiek izsniegta uz laiku, kas noteikts šo noteikumu 16., 20., 23., 25. vai 27.punktā atkarībā no izvietotās reklāmas vai reklāmas objekta veida.

38. Persona, kura ar pašvaldību ir noslēgusi tīkla reklāmas izvietošanas līgumu, mobilās reklāmas un šajos noteikumos neminētas reklāmas grafiskā dizaina maiņu pašvaldībā nesaskaņo un par šīs reklāmas grafiskā dizaina maiņu informē pašvaldību atbilstoši ar pašvaldību noslēgtajā līgumā noteiktajām prasībām.

39. Persona, kura ar pašvaldību ir noslēgusi tīkla reklāmas izvietošanas līgumu, reklāmas objekta grafiskā dizaina maiņas saskaņošanu pašvaldībā veic, ievērojot šo noteikumu 35.punkta prasības un ar pašvaldību noslēgtajā līgumā noteiktās prasības.

**IX Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai**

40. Valsts kultūras pieminekļu aizsardzības inspekcijas saskaņojums nepieciešams reklāmas vai reklāmas objekta izvietošanai uz valsts aizsargājama kultūras pieminekļa.

41. Valsts kultūras pieminekļu aizsardzības inspekcijas saskaņojums nav nepieciešams izkārtnes un šajos noteikumos neminētas reklāmas izvietošanai uz valsts aizsargājama kultūras pieminekļa (ja netiek no jauna veidotas piesaistes konstrukcijas), ja vietējās pašvaldības saistošajos noteikumos noteiktais nodrošina, ka izvietojums un veids nebojā valsts aizsargājama kultūras pieminekļa substanci, neizslēdz un netraucē tā vizuālo uztveri (koptēlu un detaļas) un nav pretrunā ar valsts aizsargājama kultūras pieminekļa kultūrvēsturisko vērtību veidojošā materiālā un nemateriālā kultūras mantojuma saturu, un, ja par saistošajiem noteikumiem saņemts pozitīvs Valsts kultūras pieminekļu aizsardzības inspekcijas atzinums.

42. Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai valsts aizsargājama kultūras pieminekļa teritorijā nav nepieciešams, ja vietējās pašvaldības saistošajos noteikumos noteiktais nodrošina, ka reklāmas vai reklāmas objekta izvietojums un veids netraucē valsts aizsargājama kultūras pieminekļa vizuālo uztveri, nepārveido saglabājamo substanci un neizjauc kultūrvēsturiskās vides tēlu un vērtību kopuma radīto noskaņu, un, ja par saistošajiem noteikumiem saņemts pozitīvs Valsts kultūras pieminekļu aizsardzības inspekcijas atzinums.

43. Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai valsts aizsargājama kultūras pieminekļa aizsardzības zonā nav nepieciešams, ja vietējās pašvaldības saistošajos noteikumos noteiktais nodrošina, ka valsts aizsargājama kultūras pieminekļa aizsardzības zonā reklāmas vai reklāmas objekta izvietojums un veids netraucē valsts aizsargājama kultūras pieminekļa vizuālo uztveri un nemazina tā kultūrvēsturisko vērtību, un ja par saistošajiem noteikumiem saņemts pozitīvs Valsts kultūras pieminekļu aizsardzības inspekcijas atzinums. Pēc vietējās pašvaldības lūguma Valsts kultūras pieminekļu aizsardzības inspekcija sniedz konsultatīvu atzinumu par reklāmas vai reklāmas objekta izvietošanu.

44. Valsts kultūras pieminekļu aizsardzības inspekcijas saskaņojumu reklāmas vai reklāmas objekta izvietošanai pašvaldība pieprasa un saņem elektroniski, izmantojot drošu elektronisko parakstu. Valsts kultūras pieminekļu aizsardzības inspekcija trīs darba dienu laikā izvērtē reklāmas vai reklāmas objekta vizuālo skici vai fotomontāžu, papildefektu raksturojumu, ja tādi paredzēti, kā arī inženierkomunikāciju pieslēguma projektu, ja tāds nepieciešams.

**X Noslēguma jautājumi**

45. Vietējās pašvaldības saistošo noteikumu atbilstību šiem noteikumiem nodrošina līdz 2012.gada 1.jūnijam.

46. Vietējās pašvaldības reklāmas vai reklāmas objekta saskaņošanas kā elektroniskā pakalpojuma, izmantojot speciālu tiešsaistes formu, ieviešanu nodrošina līdz 2013.gada 1.jūnijam.

Ministru prezidents V.Dombrovskis

Vides aizsardzības

un reģionālās attīstības ministrs E.Sprūdžs

Iesniedzējs:

Vides aizsardzības un reģionālas

attīstības ministrs E.Sprūdžs

Vīza:

Valsts sekretārs G.Puķītis

19.12.2011. 09:05

2 624

Z.Hermansons

67770328, Zintis.Hermansons@varam.gov.lv